Psigiatriese pasiënte verkrag glo kind by hospitaalArgieffoto: Erkan Utu/Pexels.com ’n 12-jarige seun is Dinsdag na bewering deur drie psigiatriese pasiënte by die RK Khan-hospitaal in Chatsworth in KwaZulu-Natal verkrag. Dr. Rishigen Viranna, die DA se provinsiale woordvoerder vir gesondheid, sê in ’n verklaring die party het dié inligting van ’n betroubare bron by die hospitaal bekom. Volgens dié bron word psigiatriese en nie-psigiatriese pasiënte tans in gemengde sale by die hospitaal behandel weens ’n tekort aan personeel en spasie. Die DA doen nou ’n beroep op Nomagugu Simelane-Zulu, LUR vir gesondheid in KwaZulu-Natal, om dit te bevestig. Viranna verduidelik dat indien dit die geval is, dit teen die streng regulasies van die Raad op Gesondheidsberoepe van Suid-Afrika (HPCSA) gaan en moet die LUR en die waarnemende uitvoerende hoof van die hospitaal aanspreeklik gehou word vir die voorval. “Ons hospitale is veronderstel om veilige plekke te wees. Die afgelope paar weke het ons gewelddadige voorvalle by KwaMsane, Nkonjeni en nou by RK Khan gesien – en dit is slegs die voorvalle waarvan ons weet,” sê Viranna. Viranna verduidelik dat hoewel daar sekuriteitswagte by hospitaalhekke is, daar oor die algemeen min of geen sekuriteit in die sale is waar pasiënte behandel word. Luidens die verklaring behoort die kwessie so gou moontlik aandag te kry. Die DA verwag nou van die LUR om ’n behoorlike plan rakende hospitaalveiligheid te prioritiseer.